Document ID: 32014R1123

UREDBA KOMISIJE (EU) št. 1123/2014
z dne 22. oktobra 2014
o spremembi Direktive 2008/38/ES o uvedbi seznama predvidenih vrst uporabe krme za posebne prehranske namene
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe (ES) št. 767/2009 Evropskega parlamenta in Sveta z dne 13. julija 2009 o dajanju krme v promet in njeni uporabi, spremembi Uredbe (ES) št. 1831/2003 Evropskega parlamenta in Sveta in razveljavitvi Direktive Sveta 79/373/EGS, Direktive Komisije 80/511/EGS, direktiv Sveta 82/471/EGS, 83/228/EGS, 93/74/EGS, 93/113/ES in 96/25/ES ter Odločbe Komisije 2004/217/ES (1), in zlasti člena 10(5) Uredbe,
ob upoštevanju naslednjega:
(1)
Komisija je v skladu s členom 10 Uredbe (ES) št. 767/2009 prejela vlogo za dodatek posebnega prehranskega namena „ohranjanje vodnega in elektrolitskega ravnotežja za pomoč fiziološki prebavi“ in za dodatek posebnega prehranskega namena „pomoč delovanju ledvic v primeru kronične renalne insuficience“ za odrasle pse kot ciljno vrsto na seznam predvidenih vrst uporabe krme za posebne prehranske namene v delu B Priloge I k Direktivi Komisije 2008/38/ES (2).
(2)
Poleg tega je Komisija v skladu s členom 10 Uredbe (ES) št. 767/2009 prejela vlogo za spremembo pogojev, povezanih s posebnima prehranskima namenoma „pomoč delovanju srca v primeru kronične kardialne insuficience“ in „pomoč delovanju ledvic v primeru kronične renalne insuficience“ za pse in mačke ter posebnim prehranskim namenom „znižanje bakra v jetrih“.
(3)
Komisija je državam članicam dala na voljo vse vloge, vključno z dokumentacijo.
(4)
Po oceni dokumentacije iz navedenih vlog je Stalni odbor za prehranjevalno verigo in zdravje živali (v nadaljnjem besedilu: Odbor) potrdil, da posebna sestava zadevne krme izpolnjuje ustrezne predvidene posebne prehranske namene in da nima škodljivih učinkov na zdravje živali ali ljudi, na okolje in dobrobit živali. Vloge so zato veljavne.
(5)
Na podlagi ocene Odbora bi bilo treba posebna prehranska namena „ohranjanje vodnega in elektrolitskega ravnotežja za pomoč fiziološki prebavi“ in „pomoč delovanju ledvic v primeru kronične renalne insuficience“ za odrasle pse dodati na seznam predvidenih vrst uporabe, pogoje, povezane s posebnima prehranskima namenoma „pomoč delovanju srca v primeru kronične kardialne insuficience“ in „pomoč delovanju ledvic v primeru kronične kardialne insuficience“ za pse in mačke ter posebnim prehranskim namenom „znižanje bakra v jetrih“, pa spremeniti. Zaradi novega vnosa „ohranjanje vodnega in elektrolitskega ravnotežja za pomoč fiziološki prebavi“ posebni prehranski namen „ohranjanje ravnovesja med vodo in elektroliti“ ni več potreben, zato bi ga bilo treba črtati.
(6)
Za zagotovitev skladnosti z najvišjimi vsebnostmi nekaterih hranilnih snovi, ki imajo „osnovne prehranske značilnosti“ za nekatere posebne prehranske namene, bi bilo treba določiti zahtevo za dajanje na trg dietetične krme kot popolne krmne mešanice. Ta določba bi tudi zagotovila varno uporabo zadevne krme.
(7)
Priloga I k Direktivi 2008/38/ES, kakor je bila spremenjena z Uredbo Komisije (EU) št. 5/2014 (3), določa, da se krmni dodatki iz funkcionalne skupine „stabilizatorji mikroflore“, kakor so določeni v Prilogi I k Uredbi Evropskega parlamenta in Sveta (ES) št. 1831/2003 (4), lahko vključijo v nekatere krmne mešanice za posebne prehranske namene. Vendar bi se lahko krmni dodatki, ki so trenutno registrirani v skupini „mikroorganizmi“ in so v postopku za ponovno izdajo dovoljenja iz člena 10 Uredbe (ES) št. 1831/2003, prav tako vključili v navedene krmne mešanice za posebne prehranske namene. Zato bi bilo treba obstoječe krmne dodatke iz skupine „mikroorganizmi“ do odločitve o ponovni izdaji dovoljenja zajeti s Prilogo I k Direktivi 2008/38/ES.
(8)
Direktivo 2008/38/ES bi bilo zato treba ustrezno spremeniti.
(9)
Ker ni varnostnih razlogov, zaradi katerih bi morale spremembe za krmo, ki je trenutno zakonito na trgu, začeti veljati takoj, je primerno zagotoviti prehodno obdobje, da se lahko zainteresirane strani pripravijo na izpolnjevanje novih zahtev.
(10)
Ukrepi iz te uredbe so v skladu z mnenjem Odbora, Evropski parlament in Svet pa jim nista nasprotovala -
SPREJELA NASLEDNJO UREDBO:
Člen 1
Priloga I k Direktivi 2008/38/ES se spremeni v skladu s Prilogo k tej uredbi.
Člen 2
Krma, vključena v Prilogo k tej uredbi, ki je bila proizvedena in označena pred 12. majem 2015 ter ki je v skladu z Direktivo 2008/38/ES pred začetkom veljavnosti te uredbe, se lahko še naprej daje na trg in uporablja do porabe obstoječih zalog. Če je krma namenjena hišnim živalim, je datum iz prejšnjega stavka 12. november 2016.
Člen 3
Ta uredba začne veljati dvajseti dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 22. oktobra 2014

Labels: 0
3
6